
Magyar nők a közéletben, attitűdök és szerepvállalási hajlandóság vizsgálata

Magyar nők a közéletben, attitűdök és szerepvállalási hajlandóság vizsgálata
Hungarian Women in public life, attitudes and willingness of participation
Magyarország lakosságának több, mint a fele nő, mégis a politikai döntéshozatalban alulreprezentáltak. Hogyan lehet, hogy ahol megválasztott képviselők osztják el a közös erőforrásokat, a jogegyenlőséggel egyidejűleg nem valósul meg a nemek közötti esélyegyenlőség is? Amikor a vezetői pozíciók eloszlására ránézünk, a számok alapján megállapítható, hogy a hagyományos női sztereotip szemléletmódon nyugvó mechanizmusok máig éreztetik hatásukat a politika világában is. Ezen szeretne változtatni az online kérdőíves kutatást elindító civil szervezet a nők részvételi arányának növelése érdekében.
Dolgozatom célja, hogy a kutatás eredményeképp könnyebb legyen megtalálni azokat a nőket, akik hajlandóak politikai vezetői szerepet vállalni és tudományosan alátámasztott válaszokkal szolgálhassunk arról, hogy miben látják másképp a nők hatalmi helyzetét, mennyire hajlandóak cselekedni és mi gátolja őket a politikai szerepvállalásban?
Hipotézisem szerint a közéletben aktívabb nők elégedetlenebbek nemük politikai döntéshozásban betöltött súlyával. A hipotézis igazolásához a kérdőív eredményeit primer adatforrásként használtam. A mintavételi eljárás nem tekinthető reprezentatívnak. Az online kérdőív a témában érdekelt szervezetek kapcsolathálóján keresztül jutott el 468 válaszadóhoz. Az adatokon valószínűségi eloszláson alapuló számítást végeztem. A kitöltők több tekintetben is túl homogén csoportot alkottak ahhoz, hogy a regressziós számításokat sikerrel alkalmazhattuk volna. Ezért reprezentatív kutatásokat felhasználva szekunder adatgyűjtést is végeztem.
A vizsgált csoport több tekintetben eltér a népességben található nőktől. Kiemelkedő politikai érdeklődés és közéleti aktivitás jellemző rájuk. Továbbá bizonyos témákban, mint például a nők számának növelése a politikai döntéshozásban és a nők politikai vezetői alkalmassága, lényegesen nagyobb támogatottságot élvez ebben a körben, mint teljes női lakosság körében. Bár a hipotézis, hogy a közéletben aktív nők érzékenyebbek saját nemük esélyegyenlőségét illetően igazolódott, fordítva ez nem igaz. Nem minden elégedetlen nő, egyben aktív is.
A teljes mintán belül találtunk még egy olyan csoportot, akik potenciális politikai aktorok lehetnek. Őket ebben elsődlegesen a társadalmi igazságosság motiválná és a politikai támadásoktól való félelem tartja vissza.



